INDOKOLÁS

1.A JAVASLAT HÁTTERE

1.1.A javaslat indokai és céljai

Ez a javaslat a „Horizont Európa” kutatási és innovációs keretprogram jogalkotási csomagjának részét képezi. Célja, hogy végrehajtsa az EU 2021 és 2027 közötti időszakra vonatkozó következő hosszú távú pénzügyi keretét, a munkahelyteremtés, a növekedés, a méltányosság és a demokratikus változás bizottsági programjában meghatározott prioritásokat, valamint a Bizottság átfogó szakpolitikai prioritásait (Horizont Európa).

Az Euratom kutatási és képzési programra irányuló javaslat a nukleáris energia különböző európai alkalmazásainak kulcsfontosságú kérdésével foglalkozik. A nukleáris energia energiatermelési és nem energiatermelési célú alkalmazásainak az európai lakosság javára való felhasználásához hosszú távú erőfeszítések szükségesek a biztonsági és védelmi kockázatok csökkentése, valamint a biztonságos nukleáris technológiák és az optimális sugárvédelem fejlesztésének támogatása érdekében. Ebben az erőfeszítésben jelentős szerepet játszik a nemzeti szintű állami és magánkutatás. Az Euratom feladata a tagállami hozzájárulások kiegészítése egy közösségi alapú kutatási és képzési program révén.

A 2021 és 2025 közötti időszakra vonatkozó Euratom kutatási és képzési programra (a továbbiakban: program) irányuló javaslatában a Bizottság egy olyan ötéves programhoz kéri a Tanács jóváhagyását, amely továbbviszi a jelenlegi program kulcsfontosságú kutatási tevékenységeit, a kutatást kiterjeszti az ionizáló sugárzás nem energiatermelési célú alkalmazásaira, valamint továbbfejleszti az oktatást, a képzést és a kutatási infrastruktúrához való hozzáférést. A javasolt program ugyanazon eszközöket és részvételi szabályokat alkalmazva kiegészíti a Horizont Európa keretprogramot. A javaslat meghatározza a költségvetést, valamint a tagállamokkal egyeztetett munkaprogramokkal összhangban végrehajtandó közvetlen és közvetett cselekvések közös kutatási célkitűzéseit.

A program támogatni fogja a sugárvédelmi kutatást mind az atomenergia-termeléssel, mind az ionizáló sugárzás nem energiatermelési célú alkalmazásaival összefüggésben. Ez utóbbiak kutatását majd úgy kell megtervezni, hogy az e technológiák alkalmazásából eredő alacsony dózisú expozícióból fakadó kockázatok csökkenjenek. A sugárzásvédelem kutatása már eddig is hasznos volt az egészségügyi ágazat számára. Emellett olyan ágazatokban is, mint az ipar, a mezőgazdaság, a környezetvédelem és a biztonsági ágazat, jelentős mértékben szolgálhatja a közhasznot. Egy olyan rendelkezésnek köszönhetően, amely lehetővé teszi a több területet érintő tevékenységeket és szinergiákat a „Horizont Európa” programmal, további kutatásokra kerül majd sor a sugárzás nem energiatermelési célú alkalmazásai tekintetében. A program egyik célja a nukleáris technológiák biztonságosabbá tétele az atomreaktorok öregedésére vonatkozó ismeretek fejlesztése és a baleset-kezelési stratégiák javítása révén. A program támogatja továbbá a jövőbeli maghasadási technológiák biztonsági szempontjainak értékelésére és demonstrálására irányuló kutatást, amennyiben ez a Közösség biztonsági szakértelmének fenntartásához szükséges. Az atommaghasadáson alapuló technológiák világszerte fokozódó felhasználása okán az Euratom e kutatási területe egyre fontosabb. A program más hasonlóan fontos feladatokat is magában foglal: a kiégett fűtőelemek és a radioaktív hulladék kezelésének és ártalmatlanításának lehetséges módjainak előmozdítása, valamint a sugárzással összefüggő vészhelyzetekre való felkészülés támogatása.

Tekintettel az atommaghasadáson alapuló technológiák elterjedésének világszerte bekövetkezett jelentős mértékű megnövekedésére, az Euratomnak folytatnia kell kutatásait a nukleáris biztosítékok, biztonság és nonproliferációs erőfeszítések támogatása érdekében.

A program a fúziós energia mint az alapterhelés kielégítésére szolgáló, alacsony szén-dioxid-kibocsátású villamosenergia-termelésre szolgáló kevés számú lehetséges jövőbeli lehetőség egyikének fejlesztésére is összpontosít. Az e technológia megvalósíthatóságára irányuló kutatásra a jövő generációinak jóléte érdekében van szükség. Bár a fúziós erőművek telepítése, amely hozzájárulhat az EU energiaszerkezetének széntelenítéséhez, továbbra is távoli elképzelés, a program egyik célja az európai fúziósenergia-útiterv végrehajtása annak érdekében, hogy a fúzió révén történő villamosenergia-termelésre vonatkozóan kitűzött cél teljesüljön. Ez magában foglalja a magfúzió mint energiaforrás megvalósíthatóságának bizonyítását, kiaknázva a meglévő és jövőbeli fúziós létesítményeket – ezen belül az ITER –, valamint a jövőbeli fúziós erőműveknek a tervek, anyagok és technológiák fejlesztése révén történő előkészítését.

A program a fúziós energia fejlesztésére irányuló erőfeszítés keretében fokozni fogja az ipar bevonását és szerepét, különös hangsúlyt helyezve annak megkönnyítésére, hogy a fúziós laboratóriumok átadják a know-howt az iparnak, amelynek a megfelelő időpontban át kell majd vállalnia a felelősséget a DEMO kialakításáért.

E kutatási tevékenységek mellett a javaslat a nukleáris létesítmények leszerelésére vonatkozó konkrétabb kutatást is előirányoz. A program olyan kérdésekkel is foglalkozik majd a nukleáris leszerelés területén, mint a szükséges készségek javítása, a legjobb gyakorlatok megosztása, a technológiák fejlesztése és a közös kérdésekkel kapcsolatos kutatás társfinanszírozása.

Ami a Közösség nukleáris szakértelmét és kiválóságát illeti, a javasolt Euratom-rendelet és a „Horizont Európa” keretprogramra vonatkozó javaslat lehetővé fogja tenni a nukleáris kutatók számára, hogy részt vegyenek olyan oktatási és képzési programokban, mint például a Marie Skłodowska-Curie-cselekvések. Ez elősegíti a szükséges készségek szintentartását a Közösségen belül.

Ami a kutatási infrastruktúrát illeti, a javaslat pénzügyi támogatást nyújt az európai és nemzetközi kutatási infrastruktúrák, köztük a Közös Kutatóközpont infrastruktúráinak biztosításához, rendelkezésre bocsátásához és a hozzájuk való megfelelő hozzáférés biztosításához.

E javaslat szerint a rendeletet 2021. január 1-jétől kell alkalmazni. A javaslat 27 tagállamból álló Unióra vonatkozik, tekintettel arra, hogy az Egyesült Királyság az Európai Unióról szóló szerződésnek az Európai Atomenergia-közösséget létrehozó szerződés 106a. cikke szerint alkalmazott 50. cikke alapján bejelentette az Európai Atomenergia-közösségből való kilépésére irányuló szándékát, amely bejelentést az Európai Tanács 2017. március 29-én kapta meg.

1.2.Összhang a szabályozási terület jelenlegi rendelkezéseivel

A program átveszi a 2014–2020-as Euratom-programok kutatási tevékenységeinek fő célkitűzéseit, a fent ismertetett változtatások végrehajtása mellett. A program összhangban van a „Horizont Európa” keretprogramra vonatkozó javaslatokkal is, mivel kizárólag ezek az uniós és Euratom-programok támogatják a kutatást és innovációt és egészítik ki a nemzeti finanszírozást. A végrehajtásra, az értékelésre és a kormányzásra vonatkozó rendelkezések többsége mindkét esetben azonos. Jogi okokból (külön szerződések) és irányítási okokból (a párhuzamosságok elkerülése érdekében) az Euratom-program által támogatott kutatási területek nem szerepelnek a „Horizont Európa” keretprogramban. A „Horizont Európa” keretprogrammal való szinergiák kialakítása azonban nagyobb hangsúlyt fog kapni.

1.3.Összhang az Unió egyéb szakpolitikáival